 ABDA ÖNKORMÁNYZAT KÉPVISELŐTESTÜLETÉNEK

9/2007. (IV.26.) 
R E N D E L E T E
AZ ÖNKORMÁNYZAT TULAJDONÁBAN LÉVŐ LAKÁSOK LAKBÉRÉNEK MEGÁLLAPÍTÁSÁRÓL

Abda Önkormányzat Képviselő-testülete a helyi önkormányzatokról szóló 1990. évi LXV. törvény 16. § (1) bekezdésében biztosított jogkörében eljárva, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény (a továbbiakban: Tv.) 86. § (2) bekezdésében foglalt felhatalmazás alapján, az önkormányzati tulajdonban álló lakások szociális helyzet alapján történő bérbeadásának lakbér-megállapítási elveiről, a lakásfenntartási támogatás elveiről, valamint a lakásépítés támogatásának rendszeréről szóló rendeletének keretei között az önkormányzat tulajdonában lévő lakások lakbérének megállapításáról az alábbi rendeletet alkotja:

A rendelet hatálya

1. § (1) E rendelet hatálya Abda, Abda Önkormányzat tulajdonában lévő valamennyi lakásra – lakás céljára bérbe adott minden helyiségre – kiterjed, kivéve a szolgálati lakásokat.
(2) A rendelet rendelkezéseit a szükséglakásokra is alkalmazni kell. 

Lakbérfizetési kötelezettség

2. § (1) Lakásbérleti jogviszony fennállása esetén a lakás bérlője a lakás használatáért lakbért és a bérleti szerződésben meghatározott külön szolgáltatásokért díjat köteles fizetni. 

(2) A külön szolgáltatások díját a lakbérrel egyidejűleg, lakbér jellegű kötelezettségként kell teljesíteni. 

(3) Ha a bérlő a lakást fenntartó szervezettel a fenntartót terhelő feladatok átvállalásában állapodik meg, a megállapodás szerinti lakbérfizetési kötelezettség terheli. 

Az egyedi lakbéremelést minden lakbéremeléskor aktualizálni kell. 

A lakbér mértékének meghatározása

3. § (1) Az Önkormányzat a lakbérek meghatározásánál alapelvként rögzíti, hogy hosszabb távon a lakások támogatása helyett a bérlők támogatásának kell megvalósulnia, ennek megfelelően az alaplakbér mértékét költségelven kell megállapítani.

(2) Az önkormányzati lakások lakbérének mértékét 

a) szociális helyzet alapján vagy 

b) költségelven 

történő bérbeadás figyelembevételével kell megállapítani.

(3) A szociális helyzet alapján bérbe adott lakások lakbérének mértékét a lakás alapvető jellemzői, így különösen a lakás komfortfokozata, alapterülete, minősége, a lakóépület állapota és településen, illetőleg a lakóépületen belüli fekvése, valamint a bérbeadó által a szerződés keretében nyújtott szolgáltatás figyelembevételével kell meghatározni.

(4) A szociális helyzet alapján 2007. május 31. napját követően bérbe adott lakások lakbére az alábbiak szerint alakul:

	Komfortfokozat
	Lakbér

Ft/m2/hó

	Összkomfortos
	250

	Komfortos
	225


(5) A komfortfokozat alapján eltérő lakbérmértéket úgy kell meghatározni, hogy a növelő-csökkentő tényezőkkel nem rendelkező komfortos lakás lakbéréhez képest a növelő-csökkentő tényezőkkel ugyancsak nem rendelkező

a) összkomfortos lakás esetén a lakbér mértéke attól legfeljebb 25 %-kal térhet el,

b) félkomfortos lakás esetén a lakbér mértéke annak legfeljebb 65 %-a,

c) komfort nélküli lakás esetén a lakbér mértéke annak legfeljebb 50 %-a,

d) szükséglakás esetén a lakbér mértéke annak legfeljebb 40 %-a lehet.

(6) A szociális helyzet alapján történő bérbeadással érintett bérlők részére az önkormányzati lakbértámogatás mértékét a költségelven megállapított lakbér 40 %-ában kell meghatározni, de a támogatás mértéke nem lehet kevesebb, mint 2 500 Ft/hó.

(7) A költségelven bérbe adott lakás lakbérének mértékét a lakás (6) bekezdésben meghatározott alapvető jellemzői alapján úgy kell megállapítani, hogy a bérbeadónak az épülettel, az épület központi berendezéseivel, a lakással és a lakásberendezésekkel kapcsolatos ráfordításai megtérüljenek.

(8) A költségelven bérbe adott lakások lakbére a (7) bekezdésben meghatározott feltételek figyelembevételével az alábbiak szerint alakul:

	Komfortfokozat
	Lakbér (Ft/m2/hó)

	Összkomfortos és komfortos
	400


A költségelven bérbe adott lakásokra 2007. május 31. napját követően kötendő bérleti szerződések esetében a költségelven megállapított lakbéreket kell alkalmazni.

(9) Ha a szociális helyzet alapján bérbe adott lakás esetén a bérlő (6) bekezdésben említett önkormányzati lakbértámogatásra való jogosultsága megszűnik, a bérbeadó a fizetendő havi lakbér összegét a költségelven megállapított lakbérmértéknek megfelelően módosítja.

3/A. § (1) A pályázati úton elnyert állami támogatás felhasználásával megvalósított, költségelven meghatározott lakbérű bérlakások lakbérének mértéke az első ízben történő bérbeadás időpontját követő egy évben nem lehet kevesebb, mint az adott lakásra jutó teljes beruházási költség 2 %-a és fedeznie kell az adott bérlakás üzemeltetésének, fenntartásának és felújításának költségeit.

(2) A pályázati úton elnyert állami támogatás felhasználásával megvalósított, költségelven meghatározott lakbérű lakások – az (1) bekezdésben foglaltak figyelembevételével – 560 Ft/m2/hó.

Növelő-csökkenő tényezők

4. § (1) A költségelven meghatározott lakbér mértékének meghatározásánál figyelembe kell venni az alábbi növelő tényezőket:

a) a lakbér mértékét a lakás kerületen belüli fekvése alapján 15 %-kal növelni kell az új építésű lakások esetében

b) további 10 %-kal emelt lakbért kell megállapítani az egy és kétlakásos ingatlanok esetében, ha a lakáshoz 150 m2-t meg nem haladó udvar vagy kertterület tartozik. 

(2) A 2009. március 31. napjáig megkötött lakásbérleti szerződések esetében alkalmazott költségelven meghatározott lakbér mértékét és a szociális alapon megállapított lakbér mértékét csökkenteni kell, ha a lakás 

a) alagsorban (belmagasság 2/3-át meg nem haladó mértékben padlószint alatt) van, 

b) összkomfortos vagy komfortos, de előszoba, vagy közlekedő helyiség nincs, 

c) a lakás műszaki állapota különösen kedvezőtlen (pl. aládúcolt, nedves, egészségre ártalmas). 

Az a)-b) pontok esetében a csökkentés mértéke több tényező együttes fennállása esetén is maximum 20 % lehet. 

A c) pont miatti mérséklés az állapot megszüntetéséig adható önállóan vagy az a)-c) pontokkal együttesen is maximum 50 % erejéig.

(3) Az állami támogatás felhasználásával megvalósított, költségelven meghatározott lakbérű lakások esetében csökkentő tényező alkalmazására lehetőség nincs.

Lakbérmegállapítás eljárási szabályai

5. § A lakás havonta fizetendő lakbérét a lakás vakolt falsíkokkal határolt teljes alapterületének és az esetleges növelő-csökkentő tényezők figyelembevételével meghatározott, 1 négyzetméterre jutó lakbér mértékének szorzata határozza meg.

A lakbértámogatásra való jogosultság feltételei és eljárási szabályai

5/A. § (1) Szociális helyzet alapján történő bérbeadással érintett bérlők részére az önkormányzat lakbértámogatást állapít meg, ha

a) a bérlő háztartásában az egy főre jutó jövedelem nem haladja meg az öregségi nyugdíj legkisebb összegének 200%-át, és

b) a vagyoni helyzet vizsgálata során a háztartásban az egy főre jutó vagyon értéke nem haladja meg külön-külön vagy együttesen a szociális igazgatásról és szociális ellátásokról szóló 1993. évi III. törvény (a továbbiakban: Szt.) 4. § (1) bekezdés b) pontjában meghatározott mértéket.

(2) A lakbértámogatás mértéke, a költségelven megállapított egy négyzetméterre jutó lakbér 40%-a és az Szt. 38. § (4) bekezdésében meghatározott – elismert lakásnagyság - négyzetméter szorzata. A megállapított támogatás a költségelven megállapított lakbérből kerül levonásra.

(3) A lakbértámogatás megállapítására vonatkozó feladat- és hatásköröket a Képviselő -  testület I. fokon a Polgármesterre ruházza. (I. fokú hatáskör)

(4) A lakbértámogatás iránti igényt Abda – Börcs községek Körjegyzőségénél lehet előterjeszteni, az általuk rendszeresített igénylőlapon, az abban felsorolt igazolások csatolásával.

(5) A támogatás iránti kérelmeket érdemi döntés meghozatalára a Településüzemeltetési Iroda készíti elő. Az (1) bekezdés szerinti érdemi döntést határozatba (végzésbe) foglalja és gondoskodik annak végrehajtásáról.

(6) A hatóság döntése ellen a Képviselő – testülethez címzett, de a Körjegyzőség Hivatalhoz benyújtandó illetékmentes fellebbezésnek van helye. (II. fokú eljárás)

(7) Új megállapítás esetén a lakbértámogatást a kérelem benyújtása hónapjának első napjától kell megállapítani.

(8) A Körjegyzőség a megállapított támogatás jogosultsági feltételeit évente, minden év július 1. napjáig felülvizsgálja. A felülvizsgálathoz szükséges igazolásokat és nyilatkozatokat külön felszólítás nélkül a bérlőnek kell benyújtania. Amennyiben a bérlő a dokumentumokat nem nyújtja be, a támogatást meg kell szüntetni.
A lakbér és egyéb díjak változása

6. § (1) a) A Képviselő - testület e rendeletét évenként felülvizsgálhatja. Amennyiben a bevételek nem fedezik a bérbeadói kötelezettségek teljesítésének, a lakóépület üzemeltetésének, fenntartásának költségeit, az alaplakbért évente legfeljebb egyszer, mértékét maximum 150 %-kal növelhetik. 

b) Ugyancsak előzőek szerint kell eljárni a lakbér jellegű külön szolgáltatások díja esetén is, kivéve azokat a szolgáltatásokat, ahol a díjmegállapítás nem a kerületi önkormányzat hatásköre. Ez utóbbi esetben a külön szolgáltatás emelt díját az emelés időpontjától és mértékével kell a bérlőkre áthárítani. 

(2) Ha a bérlő a lakást tulajdonosi hozzájárulással úgy alakítja át, újítja fel, hogy csökkenő (mérséklő) tényezőt szüntet meg, vagy komfortfokozatot növel és a költségei nem térülnek vissza, lakbére nem változtatható ezen a címen bérleti jogviszonyának fennállása alatt. A külön szolgáltatások díjait (pl. víz-csatornahasználat) azonban ez esetben is a tényleges komfortfokozat szerint meg kell állapítani. 

(3) A költségalapon meghatározott lakbérű lakások lakbérének mértékét minden évben úgy kell módosítani, hogy annak értékállósága biztosított legyen. Ezen lakások lakbérének emelésére a lakások első ízben történő bérbeadásának napját követő egy éves időtartam lejártát követően kerülhet sor. 

Vegyes rendelkezések

7. § (1) Az önkormányzati lakás bérlőjét e rendelet hatályba lépésétől számított 60 napon belül írásban – lakbérközlési lappal – bizonyíthatóan értékesíteni kell az új lakbér összegéről, kezdetéről és közölni kell vele azokat a tényezőket, amelyek alapján a lakbér megállapításra került. 

(2) A bérközlés ellen – egy ízben – a bérlő a kézhezvételtől számított 15 napon belül észrevételt tehet, de csak e rendelettel ellentétes bérközlés miatt. Az önkormányzat az észrevétel elfogadása esetén újabb 15 napon belül köteles gondoskodni a módosított bérközlés elkészítéséről és a bérlő értesítéséről. Az észrevétel elutasításáról – eredeti közlés hatályban tartásáról – a bérlőt ugyancsak írásban kell tájékoztatni. 

(3) Amennyiben a bérlő kizárólag szociális helyzete alapján kifogásolja az új lakbért, ezen a címen a bérközlés nem módosítható. A bérlő lakbértámogatásra való jogosultságát jelen rendelet 5/A. §-a, egyéb támogatásra való jogosultságát a szociális igazgatásról és egyes szociális ellátásokról szóló helyi rendelet szabályai alapján kell elbírálni. 

8. § A költségalapon meghatározott lakbérű lakások lakbérbevételének azon része – amely az üzemeltetési, fenntartási és felújítási költségeken felül került megállapításra -, kizárólag a településen lévő lakóépület létesítésére, fenntartására és felújítására fordítható.

Hatályba léptető rendelkezések

9. § (1) Ez a rendelet 2007. május 2-án lép hatályba. 
	Weller Tamás

Körjegyző
	Szabó Zsolt

